Ατομικές τάρτες με σπανάκι και κρούστα γιαουρτιού
Ατομικές τάρτες με σπανάκι και κρούστα γιαουρτιού μια συνταγή κατάλληλη για το γιορτινό σας τραπέζι.
16 στρογγυλά ατομικά τεμάχια ζύμης κουρού (στα σούπερ μάρκετ, στα ψυγεία με τις ζύμες σε συσκευασίες των 450 γρ. με 20 τεμάχια), 16 ατομικές φόρμες για τάρτα ή φόρμα με θήκες για μάφιν, ελαιόλαδο για τις φόρμες, 700 γρ. φρέσκο σπανάκι, καθαρισμένο και χοντροκομμένο (θα χρειαστεί να αγοράσουμε περίπου 850 γρ. ακαθάριστο. Μπορούμε, όμως, να αγοράσουμε και έτοιμο καθαρισμένο και συσκευασμένο από τα σούπερ μάρκετ), 2 μέτρια κρεμμύδια, ψιλοκομμένα, 4 κουτ. σούπας ελαιόλαδο, τα φύλλα από 1 ματσάκι φρέσκου δυόσμου, ψιλοκομμένα ή 1 κοφτή κουτ. σούπας ξερός δυόσμος, καλά τριμμένος, αλάτι, φρεσκοτριμμένο πιπέρι, 700 γρ. γιαούρτι στραγγιστό, 4 αυγά, προτιμάμε βιολογικά, αλάτι, φρεσκοτριμμένο πιπέρι, 1 κουτ. σούπας σουσάμι, καβουρδισμένο σε αντικολλητικό τηγάνι, χωρίς λιπαρή ουσία, μέχρι να ροδίσει
Για να φτιάξουμε τις ατομικές τάρτες με σπανάκι και κρούστα γιαουρτιού, ξεκινάμε με την γέμιση και ζεσταίνουμε μία μεσαίου μεγέθους κατσαρόλα σε μέτρια φωτιά, ρίχνουμε το λάδι και σοτάρουμε τα κρεμμύδια, ανακατεύοντας κάθε τόσο με ξύλινη κουτάλα, για 7-8 λεπτά.Ρίχνουμε το σπανάκι και συνεχίζουμε το σοτάρισμα μέχρι να μαραθεί και να στεγνώσει εντελώς, για περίπου 8 λεπτά.Αν μετά τα 8 λεπτά υπάρχουν ακόμα υγρά, δυναμώνουμε τη φωτιά ώστε να εξατμιστούν.Αποσύρουμε από τη φωτιά, προσθέτουμε το δυόσμο και αλατοπίπερο και ανακατεύουμε.Αφήνουμε τη γέμιση να κρυώσει.Προχωράμε στο μείγμα κρούστας και σε ένα μπολ χτυπάμε τα αυγά, προσθέτουμε το γιαούρτι και αλατοπίπερο και ανακατεύουμε πολύ καλά να ενωθούν τα υλικά.Σκεπάζουμε το μπολ με μεμβράνη και το βάζουμε στο ψυγείο, μέχρι να το χρειαστούμε.Τέλος για τα ταρτάκια προθερμαίνουμε το φούρνο στους 200° C.Αλείφουμε τις ατομικές φόρμες με ελαιόλαδο και τις «ντύνουμε» με τα στρογγυλά τεμάχια ζύμης, καλύπτοντας τόσο τον πυθμένα όσο και τα τοιχώματα.Σκεπάζουμε τη ζύμη με μικρά κομμάτια από λαδόκολλα και γεμίζουμε με ρύζι, έτσι ώστε, όταν ψηθεί η ζύμη, να μη φουσκώσει και χαλάσει το σχήμα της.Ψήνουμε για 10 λεπτά.Αφαιρούμε τη λαδόκολλα με το ρύζι και αφήνουμε τις βάσεις να κρυώσουν. Μοιράζουμε τη γέμιση στις βάσεις και από πάνω στρώνουμε το μείγμα κρούστας.Πασπαλίζουμε με το σουσάμι και ψήνουμε για 25 λεπτά ή μέχρι να πήξει το γιαούρτι και να πάρει σκούρο καφετί χρώμα. Αφήνουμε τα ταρτάκια να σταθούν για μισή ώρα προτού τα ξεφορμάρουμε. Τα σερβίρουμε χλιαρά ή σε θερμοκρασία δωματίου.
Αλεύρι (ζύμες),Γιαούρτι,Σπανάκι